***Uddannelsesforløb for mentorer og kontaktpersoner i socialt arbejde***

*5 x 2 dage = 10 dage*

Person-faglige kompetencer i arbejdet som mentor eller kontaktperson

*v/Gitte Duus*

**Moduler:**

1. Det person-faglige: Mentoring som relationsarbejde
2. Neuroaffektive tilgange og start på 5 retninger i socialt arbejde
3. MI: Den motiverende samtale og fortsat overblik over 5 retninger
4. Motivationsarbejde og forståelsen af forsvar
5. Narrative tilgange

**Formål**

Formålet med uddannelsesforløbet er, at deltagerne får kvalificeret deres kompetencer til at støtte borgere i - på forskellig vis - at blive mere inkluderet i det danske samfund og arbejdsmarked. Forløbet er bygget op af dele, der er særligt relevante for mentorer eller kontaktpersoner i socialt arbejde. Der undervises derfor i teorier og metoder, der henter sin inspiration i krydsfeltet mellem socialrådgivning, socialpædagogik og terapeutisk praksis, så deltagerne styrkes i deres håndtering af både egne og borgeres personlige og faglige udfordringer. Samtidig styrkes deltagernes teoretiske overblik, således at bevidstheden omkring hvilke metoder, de gør brug af, øges. Der skabes plads til at drøfte deltagernes aktuelle faglige og personlige udfordringer i det konkrete arbejde, med det formål at stoffet integreres optimalt i den daglige praksis. Der vil blive fremlagt litteraturliste af overskueligt omfang, f.eks. kapitler.

Hvert modul har en overskrift, som definerer dele af indholdet af modulet. På tværs af disse undervises der i løbet af uddannelsesforløbet i forskellige terapeutiske redskaber, hvor følgende kan fremhæves: Kontaktetablering, klientcentrering, nonspecifikke faktorer i psykoterapi, processering af følelseskvaliteter, aspekter af neuroaffektiv psykoterapi, traumeterapeutiske principper, konfronterende redskaber samt metoder fra narrativ terapi.

**Indhold i de enkelte moduler**

1. **modul: Det person-faglige: Mentoring som relationsarbejde**

Der tages udgangspunkt i, at mentorarbejdet med socialt udsatte handler om at etablere og arbejde i en relation (Thinggaard Pedersen 2011). I denne forståelse er det et mål at skabe en tillidsfuld kontakt og tilknytning mellem borger og mentor. Mens kontaktbegrebet hentes i klientcentreret rådgivning og terapi (Duus 2016 om Rogers` forståelse af kontakt), anvendes tilknytnings- og relationsteori som forståelsesramme for både borgernes ageren i verden og for mentorenes håndtering af samspillet med borgerne (Bowlby 1994, Stern 2000). I dette modul er der særligt fokus på, hvad kontakt er, at etablere og genetablere kontakt samt hvordan tilknytningsmønstre influerer på, hvordan både borger og den professionelle reagerer.

1. **modul: Neuroaffektive tilgange og start på 5 retninger i socialt arbejde**

Der introduceres til Susan Hardts neuroaffektive forståelse og tilgang, som bl.a. omfatter en forståelse af den tredelte hjerne (Hardt 2010). Denne forståelse kan øge skarpheden i at sondere mellem forskellige former for fastlåsthed hos mennesker og dermed støtte en mere præcis og nuanceret intervention. Forståelsen af den tredelte hjerne relaterer ligeledes til traumeterapeutiske principper og forståelsen af nervesystemet. I dette modul påbegyndes desuden introduktionen til fem hovedretninger i socialt arbejde, teoretiske perspektiver, der også guider handling. Formålet er, at mentorerne får et klarere overblik over retningerne, således at de i højere grad bliver i stand til at se forskellige metoders placering i landskabet, og drøfte teori og metode ud fra et større overblik. Der tages udgangspunkt i Hutchinson og Oltedal (2020): Teoretiske perspektiver i socialt arbejde.

1. **modul: MI: Den motiverende samtale og fortsat overblik**

Der præsenteres centrale begreber og metoder fra det perspektiv, der kaldes: Motivationssamtalen (motivational interviewing (MI), Miller og Rollnick 2014). Dette perspektiv har en forståelse af manglende motivation som en fastlåsthed i et dilemma, og MI byder på et relativt stort omfang af redskaber til at arbejde med motivation. I MI har man en udpræget ’gå med’ position, men samtidig guider man samtalen. På modulet vil vi fokusere på nogle centrale redskaber fra MI, herunder at identificere, støtte og fremkalde forandringsudsagn. Modulet tjener til bredt at opgradere deltagerne i forhold til at arbejde med situationer, hvor borgerne ser ud til at have mistet energien til og motivationen for at komme videre. I dette modul fortsættes desuden med at introducere til de fem retninger i socialt arbejde, og der arbejdes fortsat med at relatere de perspektiver, vi går i dybden med, til dette overblik.

1. **modul: Motivationsarbejde og forståelsen af forsvar**

Per Revstedts tilgang til motivationsarbejde fokuserer på tilgange og redskaber til at arbejde med nogle af de mest sårbare borgere - mennesker som Revstedt kalder latent motiverede (Revstedt 2004). Revstedts tilgang bygger på en humanistisk forståelse, som er præget af positive forventninger til menneskets motivation og ønsker - på trods af, at det ofte kan se modsat ud. Selv om både Revstedt og grundlæggerne af MI har deres udgangspunkt i den humanistiske psykologi, er Revstedts tilgang mere konfronterende, hvilket han også argumenterer for. Revstedt anvender med sit begreb ’kontaktrebus’ også elementer fra en psykodynamisk forståelse af forsvar, som modulet ligeledes fordyber sig i, bl.a. med en forståelse af angst, herunder angst-trekanten samt en forståelse af forskellige følelsesniveauer (Johnson, 2004 & 2018). Formålet er at dygtiggøre mentorerne i at identificere latent og manifest motivation og dermed øge deres dømmekraft i forhold til, hvilke tilgange, der er relevante at anvende i de enkelte relationer med bestemte borgere samt i forskellige faser.

1. **modul: Narrative tilgange**

Narrativ teori og praksis har fokus på at forstyrre de dominerende negative historier, vi fortæller os selv og andre om vores liv. Disse historier former os og vores måde at være i verden på. I det narrative arbejder man med at opdage alternative historier, som kan sætte spørgsmålstegn ved en altdominerende historie og dermed skabe nye perspektiver på menneskers fortid, nutid og fremtid (White 2006). Den udgave af det narrative, der undervises i her, er udpræget oplevelsesorienteret, dvs. at man fokuserer på processer, der kan opleves og mærkes for de borgere, hvis liv det drejer sig om. Formålet i dette modul er, at mentorerne bliver fortrolige med nogle af redskaberne fra den narrative tilgang, således at de i højere grad bliver i stand til at reagere konstruktivt i situationer, hvor borgerne synes fastlåste i meget negative selvforståelser.

**Praktisk**

Forløbet kan etableres for 5-10 deltagere og kan foregå forskellige steder i landet.

Der undervises kl. 8.30-15.

**Datoer:**

Efter aftale

**Pris**:

Efter aftale.

**Litteraturliste:**

Udover nedenstående litteratur, kan der undervejs i forløbet blive anbefalet enkelte andre kapitler eller artikler.

Bøger:

Thinggaard Pedersen, Tom (2015). *Mentor for socialt udsatte*. Forlaget MEN2R.

White, M (2006): *Narrativ praksis*. Hans Reitzels Forlag.

# Revstedt, P (2004): *Motivationsarbejde.* Hans Reitzels.

Kapitler:

Bowlby, John (1994, eng. udg. 1988). *En sikker base*. Helsingør: Det lille Forlag. Kapitel 7.

Duus, Gitte (2016). *Kontakt* (kap. 5). I: Brødslev Olsen, Jan & Gitte Duus: Menneskenære grundbegreber – i social- og sundhedsprofessionerne. Samfundslitteratur.

Hardt, Susan (2010): Den følsomme hjerne. Hans Reitzels Forlag. Kapitel 13 og 14.

# Hutchinson og Oltedal (2019): *Teoretiske perspektiver i socialt arbejde.* Hans Reitzels Forlag. Kapitel 1

# Miller, W.R. og Rollnick, S (2014): *Den motiverende samtale*. Hans Reitzels Forlag. Kapitel 2 og 3